มันนี่ทูเดย์
ธนาคารธนชาตแจงเหตุถูกปล้น
7 พ.ค. 2558

ธนาคารธนชาตแจงเหตุถูกปล้น
ธนาคารธนชาต ชี้แจงกรณีเกิดเหตุคนร้ายปล้นธนาคารธนชาต สาขาถนนพระราม 2 ซอย 3 บริเวณหน้าเคาน์เตอร์ของธนาคาร เมื่อเวลาประมาณ 13.40 น. วันที่ 6 พ.ค.ที่ผ่านมา โดยคนร้ายได้เงินไปประมาณ 4 แสนบาท ว่า เหตุการณ์ครั้งนี้ไม่มีลูกค้าและเจ้าหน้าที่ธนาคารได้รับอันตรายใดๆ รวมทั้งเหตุการณ์ที่เกิดขึ้นไม่มีผลกระทบต่อความเสียหายของลูกค้าและผลประโยชน์ใดๆ ของธนาคาร เนื่องจากธนาคารได้ทำประกันคุ้มครองไว้อยู่แล้ว นอกจากนี้ ทันทีที่เหตุการณ์เกิดขึ้นเจ้าหน้าที่ของธนาคารได้รีบแจ้งเจ้าหน้าที่ตำรวจ และจะให้ความร่วมมือในการสืบหาคนร้ายกับเจ้าหน้าที่ตำรวจอย่างต่อเนื่องเพื่อช่วยให้คดีคลี่คลายต่อไป โดยธนาคารธนชาตสาขาดังกล่าวจะเปิดทำการตั้งแต่วันที่ 7 พ.ค.ตามปกติ
กรุงศรีฯ รับ 4 รางวัลดีเด่น
รายงานข่าวจากธนาคารกรุงศรีอยุธยา แจ้งว่า ธนาคารได้รับรางวัล “Asia’s Best CFO (Investor Relations)” จากงาน 5th Asian Excellence Award 2015 ในฐานะผู้มีบทบาทสำคัญในการนำทีมด้วยวิสัยทัศน์และความเป็นมืออาชีพในการดำเนินงานและผลประกอบการที่โดดเด่นบนมาตรฐานสูงสุดในด้านบรรษัทภิบาลและจริยธรรมทางธุรกิจ รวมทั้งธนาคารยังได้รางวัล Asia’s Best CSR และรางวัล Best Investor Relations Company (Thailand) นอกจากนี้ นายโนริอากิ โกโตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา ยังได้รับรางวัล Asia’s Best CEO ซึ่งแสดงให้เห็นถึงแนวทางบริหารของธนาคารที่ไม่ได้มุ่งเน้นความสำเร็จเชิงธุรกิจเพียงอย่างเดียว แต่ยังให้ความสำคัญด้านบรรษัทภิบาลด้วย